Tænk hvis regeringen med Inger Støjberg i spidsen, flankeret af Dansk Folkepartis Martin Henriksen og Socialdemokratiets Dan Jørgensen bestemte over alt i dit liv. Tænk hvis de sad og lavede love, som kun havde til formål at kontrollere og genere dig.

Ikke en rar tanke, vel?

Jeg kan berolige med, at de har allerede har været i gang i nogle år...

Hvis du ikke har opdaget det, så skyldes det, at de ikke er nået til dig. Ikke endnu. Først for står som altid de svageste, de som er flygtet fra krigens død og ødelæggelse. Støjberg og co. har stået i spidsen for 67 stramninger på udlændingeområdet siden valget i 2015.

Sytten nye stramninger er altså kommet til, siden Integrationsministeren fejrede de første 50 med lagkage og kampagne på de sociale medier.

Jyllands-Posten har gjort et klassisk stykke journalistisk arbejde med at gå samtlige af stramningerne efter i sømmen. Har de virket, hvor mange er berørt af dem og så videre.

Gennemgangen viser, at af de 67 stramninger, som 'regeringen Støjberg' står bag, har seks af dem aldrig været i brug, mens myndighederne ikke kan redegøre for effekten af 15 andre tiltag.

Det vil med andre ord sige, at helt op imod en tredjedel af de love, der er vedtaget, er ligegyldige.

Jeg kan ikke lade være med at sammenholde det regnestykke med julemåneden på Christiansborg, som har været et stilstudie i alt det, jeg hader ved politik: snæversyn og stilstand.

Dansk Folkeparti og regeringen har spildt hele Danmarks tid i december med deres dræbende konflikt om at bytte udlændingestramninger for skattelettelser.

Jyllands-Postens gennemgang af regeringens udlændingestramninger viser med al tydelighed, at der ikke er grund til at stramme mere på udlændingeområdet. At der allerede er strammet så meget, at der kun er spil for galleriet tilbage. At det ikke er med flere stramninger i Danmark, at vi får kontrol og overblik over verdens flygtningestrømme.

Det er og bliver ren symbolpolitik.

Det eneste Støjberg og vennerne i Dansk Folkeparti og Socialdemokratiet opnår, det er at skabe frygt og bæven i befolkningen. De skriger små udfordringer og fortænkte fremtidsscenarier op til noget, der på ingen måde rimer med virkeligheden.

Jeg synes ikke, at det er underligt, når folk bliver skræmte over det. Det er da ikke underligt, at mange efterlades med det indtryk, at flygtninge er voldsomt rige, når man indfører smykkelove.

Men det er det, der sker, når man som Støjberg, Henriksen og Jørgensen puster problemer op, som slet ikke er problemer. Og får det hele til at se dramatisk ud med nye love, som går verden rundt, fordi de er så absurde. Der er mange andre ting, jeg kunne gribe fat i, fx hele mistænkeliggørelsen af mennesker, som er flygtet fra krig og ruiner.

Hvem gør det noget godt for?

Det ligner skruen uden ende, og det skygger over alt det, som politikere burde kaste sig over: reelle problemer for Danmark. Lige nu er det største problem, at vores virksomheder mangler arbejdskraft. Og det problem bliver kun større i 2018.

Dit og mit Danmark bliver ikke et mere trygt eller et bedre samfund af, at landets magthavere blæser alting ud af proportioner og gennemhaster unødvendig lovgivning. Det er tværtimod den sikre vej mod et Moder-Danmark, som bestemmer og overvåger den mindste af dine bevægelser.

Og det sker fuldstændig uden grund. Derfor gør det mig ikke tryg. men tværtimod rigtig utryg.

De bedste love lige nu er dem, Folketinget ikke vedtager.